CELEX: 
Language: ro
Date: 2021-06-28 00:00:00
Title: REGULAMENTUL DELEGAT (UE) …/… AL COMISIEI de prelungire a perioadei de referință prevăzute în Regulamentul (UE) 2020/1429 al Parlamentului European și al Consiliului din 7 octombrie 2020 de stabilire a unor măsuri pentru o piață feroviară durabilă în contextul epidemiei de COVID-19

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               De la începutul anului 2020, pandemia de COVID-19 a avut un impact major asupra transportului feroviar din Uniune. Transportul feroviar de călători și de marfă s-a redus din cauza limitărilor în materie de mobilitate și, în consecință, a scăderii cererii de transport. În prima perioadă a pandemiei, în primăvara anului 2020, operatorii feroviari au oprit majoritatea serviciilor de transport feroviar internațional de călători. Numărul de călători din transportul feroviar intern a scăzut în timpul primului val al pandemiei cu până la 90 % în comparație cu anul precedent. Câțiva operatori, în special cei nou-intrați pe piață, au fost nevoiți să își înceteze operațiunile, în timp ce operatorii de transport feroviar de marfă au raportat o scădere drastică a volumului transportat, deoarece multe sectoare și-au încetinit sau chiar încetat producția din cauza impactului pandemiei. Pe parcursul verii din 2020, cererea și volumele de transport au rămas la niveluri scăzute atât în ceea ce privește transportul de călători, cât și cel de marfă. 
            
            
               În toamna anului 2020, un al doilea val al pandemiei a obligat multe țări să ia măsuri restrictive suplimentare în ceea ce privește mobilitatea cetățenilor. Unele dintre aceste măsuri au rămas în vigoare până la începutul anului 2021. În timp ce unele volume de trafic prezintă o tendință pozitivă în perioada cuprinsă între ianuarie 2021 și martie 2021, altele se mențin la niveluri scăzute. În plus, chiar și atunci când numărul de trenuri-km s-a redresat aproape de nivelurile anterioare pandemiei, numărul de pasageri și cantitatea de mărfuri transportate (acestea din urmă într-o măsură mult mai mică) nu au atins încă nivelurile din 2019. Prin urmare, impactul pandemiei asupra sectorului transporturilor continuă să fie semnificativ.
            
            
               La 7 octombrie 2020, UE a adoptat Regulamentul (UE) 2020/1429 al Parlamentului European și al Consiliului din 7 octombrie 2020 de stabilire a unor măsuri pentru o piață feroviară durabilă în contextul epidemiei de COVID-19. În temeiul articolului 2 din Regulamentul (UE) 2020/1429, statele membre pot autoriza administratorii de infrastructură să reducă, să elimine sau să amâne plata tarifelor pentru setul minim de acces și pentru accesul la infrastructura care conectează infrastructurile de servicii, după caz în funcție de segmentele de piață identificate în documentele lor de referință ale rețelei. Aceste măsuri de ajutor trebuie luate în mod transparent, obiectiv și nediscriminatoriu și trebuie să se refere la plata tarifelor care au devenit sau vor deveni scadente în cursul perioadei de referință prevăzute la articolul 1 din regulament (1 martie 2020 - 31 decembrie 2020). Scopul regulamentului este de a permite părților interesate din sectorul feroviar să facă față mai bine consecințelor financiare ale pandemiei de COVID-19 și să răspundă nevoilor urgente de lichidități ale acestora atât timp cât persistă aceste consecințe.
            
            
               Regulamentul (UE) 2020/1429 conferă Comisiei competențe delegate pentru prelungirea perioadei de referință respective. În special, în temeiul articolului 5 alineatul (2) din regulament, Comisia poate adopta un act delegat de modificare a perioadei de referință specificate la articolul 1 din regulament. Această competență este conferită în cazul în care Comisia constată că diminuarea nivelului traficului feroviar persistă comparativ cu nivelul aferent perioadei corespunzătoare din anii precedenți și că este probabil ca această diminuare să persiste și că această situație este cauzată de impactul pandemiei de COVID-19. Constatările de acest tip trebuie să se bazeze pe datele menționate la articolul 5 alineatul (2). Orice astfel de act delegat poate doar prelungi perioada de referință cu până la șase luni, iar perioada de referință nu poate fi prelungită după 14 aprilie 2022. 
            
            
               După ce a concluzionat că reducerea nivelului traficului feroviar, ca urmare a impactului pandemiei de COVID-19, a continuat și că este foarte probabil ca această situație să se mențină până la jumătatea anului 2021, Comisia a adoptat Regulamentul delegat (UE) 2020/2180 al Comisiei din 18 decembrie 2020 de prelungire a perioadei de referință prevăzute în Regulamentul (UE) 2020/1429 al Parlamentului European și al Consiliului de stabilire a unor măsuri pentru o piață feroviară durabilă în contextul epidemiei de COVID-19 până în iunie 2021.
            
            
               2.EVALUAREA IMPACTULUI PANDEMIEI DE COVID-19 ASUPRA TRAFICULUI FEROVIAR
            
            
               Comisia a evaluat datele (privind volumele feroviare) menționate la articolul 5 alineatul (1) din Regulamentul (UE) 2020/1429 din ianuarie 2019 până în martie 2021, împreună cu datele privind volumele de pasageri și de marfă puse la dispoziție de Eurostat. 
            
            
               Limitările privind circulația persoanelor au continuat să afecteze mobilitatea pasagerilor începând din martie 2020. Chiar dacă au eliminat treptat limitările în vara anului 2020, statele membre au introdus noi măsuri în urma apariției unui al doilea val al pandemiei în toamna anului 2020. La începutul lunii martie 2021, se preconiza că restricțiile cauzate de pandemie vor fi eliminate integral sau parțial. Cu toate acestea, ele au fost înăsprite din nou în multe state membre din cauza apariției unui al treilea val al pandemiei. 
            
            
               În general, pandemia a avut un impact mai mare asupra serviciilor de transport de călători decât asupra serviciilor de transport de marfă, în pofida diferențelor de la un stat membru la altul. 
            
            
               ·Numărul trenurilor de călători care circulă în rețea a scăzut cu 6,9 % într-un an, în perioada martie 2020-februarie 2021, față de aceeași perioadă din 2019-2020; în special, numărul trenurilor comerciale de călători a scăzut cu 27,9 %. Numărul trenurilor de călători exploatate în temeiul obligațiilor de serviciu public („servicii de transport de călători OSP”) a scăzut cu 5,5 % în aceeași perioadă. 
            
            
               ·Numărul trenurilor de marfă care circulă în rețea a scăzut cu 4,9 % între martie 2020 și februarie 2021, comparativ cu aceeași perioadă din 2019-2020. 
            
            
               ·În ceea ce privește impactul celui de-al doilea val al pandemiei, numărul trenurilor de călători care circulă în rețea a scăzut cu 1,3 % între octombrie 2020 și februarie 2021, comparativ cu aceeași perioadă din 2019-2020; în special, numărul trenurilor comerciale de călători a scăzut cu 25,8 %. Numărul trenurilor de călători în regim OSP a crescut cu 1,3 % în aceeași perioadă. 
            
            
               ·În ceea ce privește trenurile de marfă, numărul acestora a scăzut cu 0,2 % între octombrie 2020 și februarie 2021, comparativ cu aceeași perioadă din 2019-2020. 
            
            
               ·În rândul segmentelor de transport de călători, pandemia a avut un efect grav și persistent asupra serviciilor comerciale. Pentru serviciile prestate în temeiul contractelor de servicii publice, datele de trafic exprimate în trenuri-km pot subestima impactul crizei asupra volumelor de călători, deoarece autoritatea competentă stabilește frecvențele traselor de tren. Numărul de pasageri de la sfârșitul anului 2020 rămâne la jumătate din numărul pasagerilor de la sfârșitul anului 2019, iar numărul de trenuri-km înregistrat în cazul serviciilor de transport de călători OSP este în creștere.
            
            
               ·Serviciile de transport de călători exprimate în trenuri-km au scăzut cu 11,4 % între martie 2020 și februarie 2021, față de aceeași perioadă din 2019-2020, iar serviciile de transport de marfă cu 6,1 %. În ceea ce privește impactul celui de-al doilea val al pandemiei, numărul de trenuri-km din transportul de călători a scăzut cu 6,1 % între octombrie 2020 și februarie 2021, față de aceeași perioadă din 2019-2020, iar serviciile de transport de marfă au crescut cu 0,6 %.
            
            
               ·În perioada martie 2020 - februarie 2021, serviciile OSP de transport de călători exprimate în trenuri-km au scăzut cu 5,9 % față de aceeași perioadă din 2019-2020, iar serviciile comerciale de transport de călători au scăzut cu 33,1 %. 
            
            
               ·În ceea ce privește impactul celui de-al doilea val al pandemiei, între octombrie 2020 și februarie 2021, serviciile de transport de călători OSP exprimate în trenuri-km au crescut cu 0,6 % față de aceeași perioadă din 2019-2020, iar serviciile comerciale de transport de călători au scăzut cu 30 %.
            
         
         
            
               Datele anterioare compară tendințele traficului feroviar în perioada pandemiei cu perioadele corespunzătoare dinaintea pandemiei. Acesta este motivul pentru care, deși sunt disponibile, datele pentru martie 2021 nu au fost incluse în analiză (martie 2020 fiind prima lună în care pandemia a început să afecteze mobilitatea călătorilor din transportul feroviar). 
            
            
               Cu toate acestea, pentru a evalua tendințele traficului preconizate în 2021, au fost utilizate și datele pentru martie 2021. 
            
            
               Datele administratorilor de infrastructură (numărul de trenuri, trenuri-km) arată clar cât de semnificativ a fost impactul pandemiei de COVID-19 asupra furnizării serviciilor de transport feroviar și cât de limitată în timp și ca amploare a fost redresarea din vara 2020, în special în ceea ce privește serviciile comerciale de transport de călători.
            
            
               Datele trimestriale ale Eurostat pentru 2020 referitoare la transportul pe calea ferată în călători-km și tone-km indică evoluția cererii de servicii de transport feroviar de călători și de marfă. Aceste cifre, disponibile până în decembrie 2020, arată impactul semnificativ asupra volumelor în timpul primelor două valuri ale pandemiei, în special la segmentul de pasageri. În plus, ele oferă informații cu privire la posibilele consecințe ale celui de-al treilea val al pandemiei din primăvara 2021: 
            
            
               ·traficul, în ceea ce privește călători-km, a scăzut în al doilea trimestru al anului 2020 cu 75 % față de al doilea trimestru al anului 2019. După o redresare scurtă în al treilea trimestru al anului, acesta a scăzut din nou în al patrulea trimestru, cu 56 % față de același trimestru din 2019; 
            
            
               ·în al patrulea trimestru al anului 2020, numărul de pasageri s-a redus la jumătate față de nivelul înregistrat în aceeași perioadă din 2019; 
            
            
               ·traficul în tone-km a scăzut cu 15 % în al doilea trimestru al anului 2020 comparativ cu al doilea trimestru din 2019, dar ulterior s-a redresat cu 5 % în al patrulea trimestru al anului 2020, comparativ cu același trimestru din 2019; și 
            
            
               ·cantitatea de tone deplasate cu trenul în al patrulea trimestru al anului 2020 a crescut cu 3 % față de 2019. 
            
            
               Având în vedere serviciile de transport de călători OSP și comerciale pentru fiecare țară, aceste două segmente de transport de călători au suferit în mod diferit din cauza pandemiei. În special, nivelul serviciilor comerciale este încă departe de nivelurile anterioare crizei. Atunci când se iau în considerare numărul de trenuri și de trenuri-km, serviciile OSP par mai reziliente. Cu toate acestea, numărul constant scăzut de călători și de călători-km raportat de Eurostat sugerează că aceste servicii au continuat să funcționeze în pofida numărului limitat de pasageri, datorită sprijinului financiar susținut din partea autorităților competente. 
            
            
               ·În unele țări, serviciile comerciale de transport de călători au încetat în 2020 și nu au fost încă reluate, în special în situațiile în care volumele de transport comercial de călători se aflau deja la un nivel scăzut înainte de pandemie. 
            
            
               ·Chiar în cazurile în care serviciile comerciale au fost mai reziliente, nivelurile de trafic au rămas mai scăzute decât înainte de pandemie și continuă să amenințe supraviețuirea întreprinderilor feroviare care le furnizează.
            
            
               ·Datele disponibile arată că, din martie 2020, pandemia a avut un impact negativ constant asupra sectorului feroviar, punând chiar în pericol supraviețuirea unor operatori de transport feroviar.
            
            
               În plus, pandemia a afectat grav segmentul serviciilor comerciale (naționale și internaționale) de transport de călători de mare viteză. Scăderea rapidă a volumului transportului comercial de călători, exprimat în trenuri-km, în țările cu o ofertă solidă de servicii de mare viteză sprijină această concluzie.
            
            
               În pofida aparentei redresări a încrederii consumatorilor - cea mai recentă estimare rapidă disponibilă a indicatorului lunar al Comisiei privind încrederea consumatorilor, publicată în aprilie 2021, arată că indicatorul și-a continuat redresarea și se situează în prezent peste media sa pe termen lung - impactul pandemiei de COVID-19 asupra activităților de transport public persistă în continuare. 
            
            
               După valorile stagnante din ianuarie și februarie 2021, o creștere bruscă în martie a readus, practic, ESI (indicatorii percepției generale asupra economiei) la media lor pe termen lung în UE pentru prima dată de la izbucnirea pandemiei pe continentul european. Aceste evoluții pozitive trebuie luate în considerare cu prudență, întrucât o parte a sondajelor subiacente au fost efectuate la începutul lunii martie, când se preconiza că restricțiile cauzate de pandemie vor fi eliminate integral sau parțial, înainte de a fi înăsprite din nou în multe state membre ulterior în luna martie. Cu toate acestea, analizând evoluțiile sectorului, încrederea în servicii în luna martie se situează în continuare cu mult sub media pe termen lung și sub nivelul de dinainte de pandemie
                  1
               . 
            
            
               Economia UE s-a contractat cu 6,1 %, iar economia zonei euro cu 6,6 % în 2020. Redresarea economiei Europei, care a început vara trecută, a stagnat în al patrulea trimestru al anului 2020 și în primul trimestru al anului 2021, întrucât au fost introduse noi măsuri de sănătate publică pentru a limita cel de-al doilea val al pandemiei. Se preconizează că economiile UE și ale zonei euro se vor redresa puternic pe măsură ce ratele de vaccinare cresc, iar restricțiile sunt relaxate. Conform previziunilor economice ale Comisiei Europene din primăvara anului 2021, economia UE va crește cu 4,2 % în 2021 și cu 4,4 % în 2022. Se preconizează că economia zonei euro va crește cu 4,3 % anul acesta și cu 4,4 % anul viitor. În pofida îmbunătățirii semnificative a perspectivelor de creștere în comparație cu previziunile anterioare, economiile statelor membre ar trebui să revină la nivelurile de dinainte de criză abia la sfârșitul anului 2022
                  2
               . 
            
            
               Statele membre au utilizat măsuri mai adaptate și mai puțin severe de restricționare a mobilității în cursul celui de al doilea val în comparație cu primul val. Totuși, aceste măsuri au în continuare un impact negativ asupra traficului feroviar, iar echilibrul financiar al întreprinderilor feroviare este afectat în continuare de impactul primului val. 
            
            
               Izbucnirea celui de-al doilea val al pandemiei a împiedicat redresarea rapidă a traficului feroviar, în special în cazul serviciilor de transport feroviar de călători. În octombrie și noiembrie 2020, statele membre au impus noi limitări ale mobilității. Efectele unei îmbunătățiri a situației sănătății publice ca urmare a campaniei de vaccinare se vor materializa probabil doar în toamna anului 2021. Cu toate acestea, va mai dura până când numărul pasagerilor se va redresa complet, acesta situându-se, în al patrulea trimestru al anului 2020, la aproximativ jumătate din nivelul de dinaintea pandemiei. În special în cazul traficului comercial de călători, timpul necesar pentru revenirea la nivelurile anterioare pandemiei poate fi mai lung decât se preconizase.
            
            
               Pe baza considerațiilor de mai sus, Comisia concluzionează, în primul rând, că reducerea nivelului traficului feroviar, cauzată de impactul pandemiei, persistă. În al doilea rând, în pofida îmbunătățirii preconizate a condițiilor de sănătate publică, Comisia consideră că este foarte probabil ca pandemia să aibă un impact negativ persistent asupra traficului feroviar și a situației financiare și așa dificile a întreprinderilor feroviare cel puțin până la sfârșitul acestui an. Prelungirea perioadei de aplicare a regulamentului cu șase luni, până la sfârșitul lunii decembrie 2021, va reînnoi obligația administratorilor de infrastructură feroviară de a furniza un nou set de date. Noul set de date va contribui la evaluarea situației la sfârșitul anului 2021.
            
            
               În consecință, Comisia propune prelungirea duratei perioadei de referință cu șase luni, până la 31 decembrie 2021.
            
         
         
            
               3.CONSULTĂRI ÎNAINTEA ADOPTĂRII ACTULUI
            
            
               În conformitate cu articolul 6 alineatul (4) din Regulamentul (UE) 2020/1429, înainte de adoptarea unui act delegat, Comisia consultă experții desemnați de fiecare stat membru în conformitate cu principiile prevăzute în Acordul interinstituțional din 13 aprilie 2016 privind o mai bună legiferare. Comisia a consultat Grupul de experți privind piața transportului feroviar (GERM) cu privire la proiectul prezentului act delegat.
            
            
               4.ELEMENTELE JURIDICE ALE ACTULUI DELEGAT
            
            
               Articolul 1 modifică „perioada de referință” în care se aplică măsurile temporare privind perceperea de tarife pentru utilizarea infrastructurii feroviare și derogările de la principiile de tarifare prevăzute în capitolul IV din Directiva 2012/34/UE. Aceasta se aplică utilizării infrastructurii feroviare pentru serviciile feroviare interne și internaționale reglementate de directiva respectivă. 
            
            
               Pentru a preveni un risc de incertitudine juridică gravă, este oportun să se adopte prezentul regulament delegat în conformitate cu procedura de urgență prevăzută la articolul 5 alineatul (3) din Regulamentul (UE) 2020/1429. Prezentul regulament delegat trebuie, prin urmare, să intre în vigoare fără întârziere, în ziua următoare datei publicării în Jurnalul Oficial, și trebuie să se aplice atât timp cât nu se formulează nicio obiecție. 
            
            
               
            
               REGULAMENTUL DELEGAT (UE) …/… AL COMISIEI
            
            
               din 28.6.2021
            
            
               de prelungire a perioadei de referință prevăzute în Regulamentul (UE) 2020/1429 al Parlamentului European și al Consiliului din 7 octombrie 2020 de stabilire a unor măsuri pentru o piață feroviară durabilă în contextul epidemiei de COVID-19
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene, 
            
            
               având în vedere Regulamentul (UE) 2020/1429 al Parlamentului European și al Consiliului din 7 octombrie 2020 de stabilire a unor măsuri pentru o piață feroviară durabilă în contextul epidemiei de COVID‑19
                  3
               , în special articolul 5 alineatul (2), 
            
            
               întrucât:
            
            
               (1)Pandemia de COVID-19 a condus la o diminuare drastică a traficului feroviar din cauza unei scăderi semnificative a cererii și a măsurilor directe luate de statele membre pentru a limita pandemia. 
            
            
               (2)Aceste circumstanțe sunt în afara controlului întreprinderilor feroviare, care s-au confruntat neîntrerupt cu probleme considerabile de lichiditate, cu pierderi majore și, în unele cazuri, cu riscul de insolvență.
            
            
               (3)Pentru a contracara efectele economice negative ale pandemiei de COVID-19 și pentru a sprijini întreprinderile feroviare, Regulamentul (UE) 2020/1429 permite statelor membre să autorizeze administratorii de infrastructură să reducă, să elimine sau să amâne tarifele pentru accesul la infrastructura feroviară. Această posibilitate a fost acordată de la 1 martie 2020 până la 31 decembrie 2020 și a fost prelungită prin Regulamentul delegat (UE) 2020/2180 al Comisiei
                  4
                până la 30 iunie 2021 (denumită în continuare „perioada de referință”).
            
            
               (4)Limitările impuse în ceea ce privește mobilitatea în perioada pandemiei au avut un impact semnificativ asupra utilizării serviciilor de transport feroviar de călători. Serviciile de transport feroviar de marfă au fost și ele afectate, dar într-un mod mai limitat. Pe baza datelor furnizate de administratorii de infrastructură feroviară din Uniune, rezultă că pandemia a afectat mai puternic segmentul serviciilor de transport de călători și mai ales segmentul serviciilor comerciale de transport de călători, care a fost afectat de o reducere semnificativă a ofertei în toate statele membre și nu și-a revenit încă la nivelurile din 2019. În perioada martie 2020 - februarie 2021, serviciile de transport de călători exprimate în trenuri-km au scăzut cu 11,5 % comparativ cu aceeași perioadă a anului precedent, iar serviciile de transport de marfă au scăzut cu 6,1 %. În perioada martie 2020 - februarie 2021, serviciile de transport de călători furnizate în temeiul obligației de serviciu public, exprimate în trenuri-km, au scăzut cu 5,9 % comparativ cu aceeași perioadă din 2019-2020, iar serviciile comerciale de transport de călători au scăzut cu 33,1 %. În al patrulea trimestru al anului 2020, traficul de pasageri în călători-km a scăzut cu 56 %, iar numărul de pasageri s-a înjumătățit față de aceeași perioadă din 2019. Această tendință poate avea un impact semnificativ asupra concurenței pe piețele transportului feroviar de călători, asupra realizării unui spațiu feroviar european cu adevărat unic și, în cele din urmă, asupra tranziției către un sector al transporturilor mai durabil, cu un număr mai mare de călători și mărfuri care circulă pe calea ferată. Traficul de marfă în tone-km a crescut cu 5 % în al patrulea trimestru al anului 2020 comparativ cu 2019, iar cantitatea de tone deplasate cu trenul a crescut cu 3 %. 
            
            
               (5)Datele Organizației Mondiale a Sănătății arată că numărul de cazuri de COVID-19 înregistrate zilnic în Europa este în continuare foarte ridicat, deoarece cazurile raportate la 9 mai 2021 au fost la nivelul de 107 253 numai în ziua respectivă. 
            
            
               (6)La sfârșitul lunii aprilie 2021, Centrul European de Prevenire și Control al Bolilor a subliniat că „Europa se află într-un moment critic în lupta împotriva COVID-19. În prezent, multe țări relaxează restricțiile, unele în contextul creșterii numărului de cazuri și al apariției unor noi variante, în timp ce continuă să aplice programe de vaccinare la nivel național.”
            
         
         
            
               (7)Reducerea nivelului traficului feroviar în comparație cu nivelul din perioada corespunzătoare din anii precedenți persistă și este probabil să continue cel puțin până la încheierea procesului de vaccinare. Această situație este rezultatul impactului epidemiei de COVID-19.
            
            
               (8)Prin urmare, este necesar să se prelungească perioada de referință stabilită la articolul 1 din Regulamentul (UE) 2020/1429 până la sfârșitul lunii decembrie 2021. 
            
            
               (9)În cazul în care Parlamentul European și Consiliul ar urma să examineze prezentul regulament pentru întreaga perioadă de formulare a obiecțiilor prevăzută la articolul 6 alineatul (6) din Regulamentul (UE) 2020/1429, acesta ar intra în vigoare numai după sfârșitul perioadei de referință prevăzute în prezent la articolul 1 din Regulamentul (UE) 2020/1429. Pentru a se evita insecuritatea juridică, prezentul regulament trebuie adoptat în conformitate cu procedura de urgență prevăzută la articolul 7 din Regulamentul (UE) 2020/1429 și trebuie să intre în vigoare în regim de urgență în ziua următoare datei publicării în Jurnalul Oficial al Uniunii Europene. 
            
            
               ADOPTĂ PREZENTUL REGULAMENT:
            
            
               Articolul 1
            
            
               Articolul 1 din Regulamentul (UE) 2020/1429 se înlocuiește cu următorul text:
            
            
               „Articolul 1
            
            
               Prezentul regulament stabilește norme temporare privind perceperea de tarife pentru utilizarea infrastructurii feroviare, astfel cum se prevede în capitolul IV din Directiva 2012/34/UE. Prezentul regulament se aplică utilizării infrastructurii feroviare pentru serviciile feroviare naționale și internaționale reglementate de directiva în cauză, în perioada 1 martie 2020 - 30 decembrie 2021 («perioada de referință»).”
            
            
               Articolul 2
            
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 28.6.2021
            
            
               
                     Pentru Comisie
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        
                  Indicatori ai ciclului european de afaceri
                   - 
                  Primul trimestru al anului 2021 (europa.eu)
                   
               
               
                  
                     (2)
                  
                        Linkuri către previziunile economice din primăvara anului 2021 sunt disponibile aici: 
                  Previziunile economice din primăvara anului 2021:
                   Să trecem la treabă (europa.eu)
                   
               
               
                  
                     (3)
                  
                        JO L 333, 12.10.2020, p. 1. 
               
               
                  
                     (4)
                  
                        Regulamentul delegat (UE) 2020/2180 al Comisiei din 18 decembrie 2020 de prelungire a perioadei de referință prevăzute în Regulamentul (UE) 2020/1429 al Parlamentului European și al Consiliului de stabilire a unor măsuri pentru o piață feroviară durabilă în contextul epidemiei de COVID-19 (JO L 433, 22.12.2020, p. 37).